7 Adiutorium uel Auxilium

Apud omnes gentes consuetum est adiutorium petere a domino potenciore. Vnde, Sap. 13[:18], dicitur de ydolatria, *In adiutorium inutilem inuocat.*

Sic recitat Boethius, 3, *De consolacione*, prosa 9, quod Platoni placuit eciam in minimis rebus diuinum implorare presidium, quo pretermisso, secundum Boethium, nullum rite fundatur exordium. Nam secundum Psalmum [90:1]: *Qui habitat in adiutorio Altissimi, in protectione Dei celi commorabitur*. Istud patet specialiter in bellis Machabeorum contra Lisiam. Orat [2 Macc.] 11[:10]: Vbi dicitur *Ibant prompti de celo, habentes adiutorem,* et preualuerunt. Et filii Israel castrametati sunt contra Philistiim *iuxta lapidem adiutorii.* Econtro Christus, de quo Zaca. 3[:9]: *Super lapidem vnum septem oculi sunt*, id est, septem dona Spiritus Sancti, inter que vnum est donum fortitudinis, Ysa. 11[:2].

Vnde, Chrisostomus, *Super Matthaeum,* homelia 30, sicut nauis, fracto gubernaculo, illuc ducitur quo tempestas voluerit, sic et homo,[[1]](#endnote-1) diuine gracie adiutorio /f.2vb/ [perdito per] peccatum non quod vult agit, set quod diabolus vult. Vnde Bernardus, de *Sermone de aduentu*, faciles sumus ad seducendum, debiles ad operandum, fragiles ad resistendum. Si discernere voluimus inter bonum et malum, decipimur. Si temptamus facere bonum, deficimus.[[2]](#endnote-2) Si conamur resistere malo, deicimur et superamur. Ideo, omni adiutorio indigemus. Ideo, Eccli. 51[:10], dicitur, *Circumdederunt me vndique et non* fuit *qui adiuuaret. Respiciens eram ad adiutorium hominum et non erat*. Exod. 30[:11-13], precepit Deus Moysi quod iuuaret populum ex quibus darent Dei ciclum, vt Deus esset in adiutorium, et non esset in eis plaga.

Item, beatus Augustinus, *Sermo* 44, maior est adiutor noster quam oppugnator. Ideo, cui Deus est adiutor, diabolus non potest esse superator. Ideo, dixit Eccle. 4[:9-12]: *Melius est duos esse similis quam vnum. Si vnus ceciderit ab altero fulcietur.* Et sequitur, *Si quispiam prevaluerit contra vnum duo resistant ei.* Sepe *frater qui adiuuatur a fratre quasi ciuitas firma*, Prou. 18[:19]. Ciuitas non potest esse firma nisi quelibet pars, quelibet parua, adiuuet aliam in necessitate. Vnde Philosophus, in *Politicis*, docet quod in obsidione ciuitatis, mulieres debent esse communes, et concurrere ad adiuuandum talem quale possunt, vtpote portare lapides et alia necessaria viris ad pugnandum. Et hoc est quod dicitur Eccli. 40[:24]: *Fratres in adiutorium in tempore tribulacions et super eos misericordia* *liberabit.* Si enim frater non adiuuat fratrem cum indignerit, quomodo poterit ipse sperare adiutorium a Deo.

1. et homo, diuine ] Pseudo-Chrysostom *om*. F.128. [↑](#endnote-ref-1)
2. deficimus ] Bernard *corr*. decipimus F.128. [↑](#endnote-ref-2)